BOODSKAP van LIG en HOOP | Skuilkrans NG Gemeente
BOODSKAP van LIG en HOOP
Februarie 20, 2020 Februarie 20, 2020 / Annabelle Lombard
Deur: George Lerm
Al tref 'n tsoenami jou dag
En voel soos die donker van die nag
Of die skadu's van die dood wat op jou wag
Weet Sy Krag en Genade is groter as groot
En dit oorwin die donker en die dood
Elke dag is 'n nuwe dag
Daar lê Sy Genade nuut op jou en wag
Terwyl die golwe oor jou spoel
Sal Sy engele om jou woel
Hul jou hande styf vashou
En Sy Genade jou omvou
Kyk net op na Bo
In Sy Woord kan jy altyd glo
Hy sal jou nooit laat los
Al het ons sonde Sy dood gekos
Maar uit Liefde en Genade is ons verlos
Laat die golwe maar kom en gaan
In Sy Genade sal ons vas bly staan
Soos Sy Wil, word dit beaam
Sal Hy sorg dat jy nooit vergaan
Solank jy in Sy Skadu staan
Loof Hom, Prys Hom, Hy is ons Koning
Maak vandag jou hart Sy woning
Begin weer soos 'n kind te glo
En gou-gou is jy weer bo
Sy lig sal dan oor jou skyn
En alle vrese en donker sal verdwyn
Shalom "vrede laat ek jou na"
Laat in Oktober 2009, kry ek onverwagse 'n oproep by die werk, van my toe se groot liefde, dat sy na 12 jaar ons verhouding verbreek. Dit het nie vir my sin gemaak nie, want ons het 'n goeie langtermyn-verhouding gehad. Al probleem was, dat ek van die vrou 'n afgod gemaak en in die proses ons Skepper verwaarloos het.
Ek was stukkend geslaan deur die verbreking van die verhouding en het, ten spyte daarvan, nie baie goed gevoel die vorige paar maande nie. Die huisdokter kon na verskeie behandelings nie vasstel wat die probleem is nie, en het my verwys na 'n oor,neus en keel spesialis by Wilgers hospitaal. Daar is ek toe ook getoets vir, onder andere klierkoors, wat negatief getoets het. Die dokter het my opgeneem vir 'n biopsie op kliere in my nek. Die eerste week in November 2009, kry ek die skokkende nuus dat die biopsie kwaadaardigheid uitgewys het. Dit was 'n Vrydag-laatmiddag wat hy my ontbied het omdringend in te kom die Maandag. Die dokter verwys my toe na dr. Thompson, by die onkologie-afdeling van die Pta. Oos Hospitaal. Die eerste teken van die hand van die Here – 'n dokter van Wilgershospitaal, met 'n eie onkologie-afdeling, verwys 'n pasiënt na Pta. Oos hospitaal, na dr.Thompson, wat ek by 3 chemosessies in Maart,uitgevind het hoe sterk haar praktyk op Geloof gebou is.
Dokter Thompson het al die nodige toetse laat doen, met diagnose: "jy is vrot, kyk hoe sit die kolle op die scans", dis kanker … CLS … limfoomkanker. Ek was gebroke oor die verhouding, en toe ook nog die skokkende nuus. Ek was platgeslaan en so ook my familie. Dokter Thompson tel iets op in die patologiese verslag, en stuur my vir verdere toetse.'n Week later, net voor my verjaarsdag, hoor ek … "jy het volle leukemie ook". Ek was verward, kwaad vir God, kwaad vir die wêreld, kwaad vir alles en almal. Ek het so met God baklei dat ek nou nog skaam kry daaroor. Hy het alle rede gehad om my nie te genees nie, maar…
Ek het November my eerste chemo gekry, 'n voldag sessie, die eerste van 6 sessies oor ses maande. Desember, voor Kerstyd en my 2de sessie chemo, gehoor die werk kan my nie verder bekostig nie. Ek het 'n hoë profiel pos gehad met 'n hoë inkomste. Isoorgeplaas na 'n afdeling waar ek op kommissie moes werk. Hoe werk mens en verdien kommissie as jy kwalik kan opstaan in die oggende, veral na die chemo? Ek kon verstaan dat hul my nie kon aanhou in 'n pos, want dit was 'n nuwe maatskappy en hul moes iemand in my plek kry om die operasionele pos te vul.
Voor Kersfees het ek see toe gery. Ek wou gaan vrede soek. Dit was 'n groot fout. Ek het die pad aangepak met my chemolyf en bitter siek daar aangekom, net om na Kersfees bitter siek terug te kruie huis toe. Die leë huis, die vorige twee maande,het my teen die mure uitgedryf. Donderdagaand, 31 Desember, op oujaar was ek alleen. Ek het bitterlik gehuil, myself jammer gekry en vir God gesê: "Vat my en maak klaar, ek kan nie meer nie, ek is klaar". 'n Stem het tot my gespreek: "Jy is dalk klaar, maar Ek is nie klaar met jou nie…" ek het geweet dit is God.
Nuwejaar het gekom en gegaan. Sondag, 3 Januarie, beur ek met my siek lyf en stukkende hart Moreleta kerk toe. 'n Absolute ingryping en roepingvan Jesus gewees. Ds. Stephan Joubert het 'nboodskap gebring oor nuwejaarsvoornemens enmense wat daar sit en nie enige het nie. Hy sluit afmet: "Hy, wat Jesus is, nooi jou uit om elke dag saam met Hom te eet by Galilea. Hy sal die vuurtjie maak en vleisie braai." Ek het die uitnodiging aangegryp en God omhels as my Verlosser en Skepper. Ek het my stukkende hart en siek lyf vir Hom gegee. Ek was nog altyd 'n kind van die Here, maar nooit werklik in verhouding met Hom nie. Op daardie dag, 3 Januarie 2010, het my verhouding met God begin.
In Januarie het ek my 3de chemo-behandeling gekry. Ek was baie siek, en een Vrydag, in my toestand, hoor ek Sy stem heeltyd binne my dat ek na werk krieket toe moet gaan in Centurion. Dit het nie vir my sin gemaak nie en ek het gedog, wat nou? Ek is huis toe na werk en toe ek die huis binnestap, toe slaan die eensaamheid van die leë huis my tussen die oë. Ek het aaklig gevoel van die chemo, ens., maar net daar omgedraai en Centurion toe gery. Ek het myself in die paviljoen neergeplak en bitter jammer gekry. Net geweet die Titans het gespeel, teen wie, weet ek vandag nog nie, ek het ook nie geworrie nie, en ook nie regtig belanggestel om te volg wat aangaan nie. Met die halftydbreek, stap ek badkamer toe en hoor iemand roep my. Ek het hom ignoreer en aangestap, toe kom hy na my toe aangehardloop.Dit was 'n oud kollega van my wat in 1980/90 saam met my gewerk het by Sanlam. Ons het gesels oor die verlede en ek het niks genoem van my siekte en dinge nie, hy met sy biertjie in die hand en ek met die chemo in die lyf. Skielik raak hy doodstil en sê: "Kyk die hoendervleis op my arms. Dit is nie nou ek wat met jou praat nie, dis die Heilige Gees wat sê ek moet vir jou sê jy moet aangaan met jou lewe. Jy moet daai vrou agter jou sit en aangaan." Ek het Sy teenwoordigheid aangevoel en ervaar. Dankie, Nic van Rensburg, dat jy gehoorsaam was. Nou weet ek hoekom ek krieket toe moes gaan. God het daar my eina's van my hart begin genees, op 'n baie merkwaardige manier.
Tussen my 3de en 4de chemo-sessies, is ek een Sondagaand kerk toe. Ds. Pieter het 'n diens gelei in die mini oudit. Ek was te siek vir die diens in die groot ouditorium, tussen al die jongmense, en het na die oumense se diens toe gegaan. Ds. Pieter se boodskap het oor gevreesde siektes, stress, kanker, ens. gegaan. Ek het die hele diens deur gehuil soos 'n babatjie en kon nie ophou nie. Ek het naderhand gebid dominee moet klaarkry, dat mense kan loop,sodat ek kan uitgaan, want ek het te skaamgekry om op te staan en uit te loop. In 'n stadium het ek my oë oopgemaak en gesien die mense begin uitbeweeg. Ds. Pieter het voor in die kerk gestaan en vir my gewink om nader te kom. Ds. Pieter het my gevra wat aangaan met my. My antwoord was dat ek stukkend is en besig is om dood te gaan. Hy het sy hande op my gesit en vir my begin bid. Ek het bewus geraak van 'n dame wat haar arm ook oor my skouer gesit het, weet nie wie dit was nie, maar die engel van Hom was ook daar. Die trane het vrylik gevloei en ek het bitterlik gehuil. Ek het die krag van die Here, en Sy teenwoordigheid, intens ervaar.
Tydens my 4de chemo, sê dr. Jackie vir my ek moet so 'n paar dae voor die 5de chemo, eers weer kom om al die toetse te laat doen, scans, beenmurg, ens. ens. Toe ek vir haar sê ek verstaan nie, sy het dan gesê ons toets eers weer na die 6de chemo, was haar woorde: "Bly stil en doen wat ek sê." (min het ek geweet dat die Here vir haar moes gesê het;toets die man, hy is skoon, Ek het Hom genees.)
Ek is toe 'n paar dae voor die chemo deur die aaklige toetse en scans. Het die oggend vroeg toe met die chemo begin en die middag was my tyd vir die afspraak met dr. Jackie. Met die drup agterna, is ek by haar spreekkamer in. Haar woorde sal ek nooit vergeet hie … "Ek het vir jou goeie nuus. Jou kliere is skoon, jou bloed is skoon." Die trane het gevloei,en ek kon net die woorde uitkry – "dankie, Here". Ek het opgestaan, my drup gevat en op my chemostoel gaan neerval in trane. Die dokter het agterna gekom net om te kom sê: "Jy moet net jou 6de sessie chemo-behandeling ook kom klaarmaak, net om seker te maak indien daar 'n paar wegkruipselle is, sodat dit ook vernietig word."
Ek het net besef die Here se hand was deur alles daar, dié dat ek by dr. Jackie geland het vir behandeling, dat ek krieket toe moes gaan, dat Hy 'nGod van Sy woord is, en my genees het die aand onder gebed en smeking van ds. Pieter Badenhorst, in die mini oudit. Daardie aand het Hy alle kankerselle in my vernietig. Meimaand vanjaar,is ek al 5 jaar skoon, skoon, skoon. Dankie Jesus,dankie vir die wonderwerk in my lewe!
Vir 6 maande daarna, moes ek dit rustig vat sodat al die chemo en dinge uit my liggaam kan uitwerk. Ek mag nie oefeninge doen nie, moet dit rustig vat,sodat my liggaam kon herstel. In Oktober, dieselfde jaar, het ek met my afgetakelde, onfikse lyf, vir 13 km. die Zambezi by Vic Falls "riverraft" gedoen. Dit was die eerste keer in my lewe wat ek so iets doen, maar ek wou aan die wêreld bewys, maak nie saak wat ander sê nie, God is in beheer! Hy is 'n God van Genade, 'n God van Liefde.
Hy is die groot Geneesheer. Dieselfde man wat in die dal van doodskaduwee was, wat almal gedink het dit is verby met hom, wat besig was om te sterf onder die kanker, dieselfde man vir wie alles en almal mee klaar was, maar vir God was dit nog nie klaar nie. Hy het dieselfde man in staat gestel omdie magtige Zambezi aan te durf, uit Sy liefde en genade.
Deur die hele worsteling en stryd, was die boodskap– "My Genade is genoeg vir jou." soveel keer by my tuisgebring. Ek het dit destyds met my bewerige hand op 'n swartbordjie geskryf, waar ek dit daagliks raakgesien het, en ek het daaraan vasgeklou nadaai nuwejaar. Vandag weet ek, ten spyte van wat,Sy Genade is genoeg vir ons. Al die lof en al die eer kom Hom toe. Ek dank en eer ons Almagtige God vir die tweede kans. Dankie, Jesus, dankie, Jesus! As daar een ding is waaroor ek in my lewe spyt is, is dit dat ek nie vroeër in my lewe in verhouding met God was nie. Ek het soveel seëninge gemis, en aan almal daarbuite, kan ek sê – daar is niks méér werd as 'n verhouding met God nie, niks … niks … niks …
Die dokter van Wilgers, en dr. Jackie Thompson, my oudkollega Nic van Rensburg, ds. Pieter Badenhorst, baie, baie dankie vir julgehoorsaamheid, en aan my familie, dankie vir jul ondersteuning.
MY STORIE, maak deel uit van ons gemeente se skryfprojek. Skuilkrans NG Gemeente glo in die belangrikheid van elkeen se storie. Dit is ten diepste 'n getuienis van hoe God in jou lewe werk, en dit versterk die liggaam van Christus. Deel gerus jou storie deur dit te stuur aan Annabelle by kleingroep@skuilkrans.co.za. Nie meer as 400 woorde nie en 'n foto of prentjie is ook welkom.
My Storie is 'n skryfprojek in samewerking met ons Leef Weer Trauma en Beradingsentrum.
Leef Weer Trauma en Beradingsentrum is 'nberadingsentrum wat gratis berading gee aan die gemeenskap en aan gemeentelede. Kontak ons gerus by 063 712 6346, indien jy met iemand wil praat oor enige trauma of krisis.